சப்பன் துகான்

சப்பன் துகான் (Chappan Dukan) இந்தியாவின் மத்தியப் பிரதேசத்திலுள்ள  இந்தோரில் அமைந்துள்ள ஓர் உணவு மற்றும் கடை வலத்திற்கான தெரு ஆகும். 56 துகான் தெரு என்ற பெயராலும் இது அறியப்படுகிறது. சுறுசுறுப்பான தெரு உணவு காட்சி மற்றும் பல்வேறு கடைகளுக்கு பெயர் பெற்றது. குடியிருப்பாளர்களுக்கும் பார்வையாளர்களுக்கும் ஒரு குறிப்பிடத்தக்க அடையாளமாக இத்தெரு தன்னை நிலைநிறுத்திக் கொள்கிறது.

இந்தோரின் உயர்ரக பலாசியா பகுதியில் அமைந்துள்ள சப்பன் துகான், சுமார் 200 மீட்டர் தூரத்திற்குள் 56 உணவுக் கடைகளைக் கொண்டுள்ளது.

வரலாறு
1974ஆம் ஆண்டு வரை, இந்தப் பகுதி உதாசின் ஆசிரம சந்தை என்று அழைக்கப்பட்டது. சிறப்பு வசதிகள் ஏதும் இல்லாத மரங்கள் குறைவாக இருந்த பகுதியாக இருந்தது. இந்தோரின் உள்ளூர் நிர்வாகம் இப்பகுதியின் முன்னேற்றத்திற்கான தேவையை உணர்ந்தது. இதன் விளைவாக, 56 கடைகளைக் கொண்ட விற்பனையாளர்களுக்கான ஒரு சந்தை நிறுவப்பட்டது. இந்த சந்தை அதிகாரப்பூர்வமாக அரசாங்க பதிவேடுகளில் உதாசின் ஆசிரம சந்தை என்ற பெயரில் பதிவு செய்யப்பட்டது. நடமாடும் வணிகங்களில் ஈடுபட்ட விற்பனையாளர்களுக்கு தலா 2500 ரூபாய் செலவில் இந்த கடைகள் ஒதுக்கப்பட்டன. இந்தக் கடைகளின் பரிமாணங்கள் வெறும் ஆறுக்கு எட்டு என்ற அளவில் இருந்தன, இதனால் ஒரு கை வண்டிக்கு இடம் கிடைத்தது. அந்தக் காலகட்டத்தில், சந்தை முதன்மையாக காய்கறிகள் போன்ற பொருட்களின் சில்லறை விற்பனையையே நோக்கமாகக் கொண்டிருந்தது. இருப்பினும், காலப்போக்கில், புதிய நபர்கள் இந்தக் கடைகளைப் பெற்று பல்வேறு சலுகைகளை அறிமுகப்படுத்தினர்.

1980ஆம் ஆண்டுகள் மற்றும் 1990ஆம் ஆண்டுகளுக்கு இடையில், சப்பன் துகான் பகுதி இந்தோருக்கு இணையாக மாறியது. "56 துகான்" என்ற புனைப்பெயரைப் பெற்றது. 2000 ஆம் ஆண்டில், இங்கு ஒரு பெரிய மாற்றம் ஏற்பட்டது.  மத்தியப் பிரதேசம் மற்றும் நாடு முழுவதும் பரவலான அங்கீகாரத்தைப் பெற்றது. சந்தையின் புகழ் பிரபலங்கள், அதிகாரிகள் மற்றும் தலைவர்களை ஈர்த்தது. அவர்கள் இந்தோர் வருகைகளில் இதை அடிக்கடி சேர்த்துக் கொண்டனர். சில சமயங்களில் தங்கள் குடும்பத்தினருடன் சப்பன் துகானுக்கு வருகை தந்தனர்.

2020 ஆம் ஆண்டில், இந்தோர் நவீன நகர மேம்பாட்டு நிறுவனம் மூலம் சப்பன் துகான் ஒரு நவீன உணவுத் தெருவாக மறுவடிவமைப்பு செய்யப்பட்டது. இந்தத் திட்டத்திற்கு தோராயமாக ₹4 கோடி (40 மில்லியன் ரூபாய்) செலவிடப்பட்டது.  இந்தப் பகுதி 'வாகனங்கள் செல்ல தடைசெய்யப்பட்ட' மண்டலமாகவும் மாற்றப்பட்டுள்ளது.

சப்பன் துகான் நிறுவனத்திற்கு சொந்தமாக வானொலி நிலையம் உள்ளது.  2022 ஆம் ஆண்டில் இந்நிலையம் தொடங்கப்பட்டது.  கடைக்காரர்கள் மற்றும் பார்வையாளர்கள் இருவருக்கும் வானொலி நிலையம் சேவை செய்கிறது. மத்தியப் பிரதேசத்தில் இது முதல் நிகழ்வாகும். இங்கு 56 கடைகள் தனித்தனி வானொலி நிலையங்களைக் கொண்டுள்ளன. முன்பு மும்பை, பெங்களூரு மற்றும் ஐதராபாத்து நகரப் பேரங்காடிகளில் இவ்வாறு  காணப்பட்டது.

2019 ஆம் ஆண்டில் டைம்சு ஆஃப் இந்தியா இதழ் சப்பன் துகானைப் பற்றி செய்தி வெளியிட்டது. நகரத்தின் ஆண்டு உணவு சந்தை வருவாய் ₹5,000 கோடியில், சப்பன் துகானில் உள்ள உணவுக் கடைகள் தோராயமாக 40% (கடைக்காரர்களின் அறிக்கைகளின் அடிப்படையில் மதிப்பிடப்பட்டுள்ளது) பங்களித்துள்ளதாகக் கூறப்படுகிறது.

அங்கீகாரம்
2021 ஆம் ஆண்டு செப்டம்பர் மாதத்தில் இந்தோரில் 'சுத்தமான தெரு உணவு' மையமாக இருந்ததற்காக சப்பன் துகான் இந்திய உணவு பாதுகாப்பு மற்றும் தரநிலைகள் ஆணையத்திடமிருந்து இத்தெரு  ஒரு விருதைப் பெற்றது. சப்பன் துகான், இந்திய உணவு பாதுகாப்பு மற்றும் தரநிலைகள் ஆணையத்தின்  சான்றளிக்கப்பட்ட தெரு உணவு மையமாகத் திஅழ்கிறது. 2022ஆம் ஆண்டு ஏப்ரல் மாதத்தில்  குசராத்தில் நடைபெற்ற நவீன நகரங்கள் மாநாட்டில் கட்டமைக்கப்பட்ட சுற்றுச்சூழல் பிரிவில் சப்பன் துகானுக்கான முதல் பரிசு இந்தூர் நவீன நகர மேம்பாட்டு நிறுவனத்திற்கு  வழங்கப்பட்டது.

மேற்கோள்கள்

பகுப்பு:இந்தோர்